《夜行潭溪上念仲原致中乔年茂元伯达皆有入山》
宋代·刘子翚

长夏不见雨，袢暑故相病。
及兹颢气回，一夕飞洒并。
揽衣步新凉，宇宙涵清润。
月离南山高，水循双涧静。
流观外既洽，至乐中潜应。
缅怀平生友，契阔时光运。
石峰许寻盟，有约殊未定。
事纷莽如尘，欲扫那得尽。
年衰觉世浮，虑澹知心胜。
良游莫蹉跎，小暇即乘兴。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。